SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-68-14/23

**2023. gada 22. novembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti**:

**Raimonds Bergmanis**

**Andrejs Vilks**

**Jānis Skrastiņš**

**Ainars Latkovskis**

**Igors Rajevs**

**Aleksejs Rosļikovs**

**Uģis Rotbergs**

**Atis Švinka**

**Edmunds Zivtiņš**

**uzaicinātās personas:**

*uzaicinātās personas par 1. darba kārtības jautājumu*

* Izglītības un zinātnes ministrijas Finanšu departamenta direktore **Marina Kosareva**
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**
* Vides aizsardzības un reģionālās attīstības ministrijas Valsts ilgtspējīgas attīstības plānošanas departamenta direktors **Raivis Bremšmits**
* Tiesībsarga biroja juridiskā padomniece **Santa Tivaņenkova**

*uzaicinātās personas par 2. darba kārtības jautājumu*

* Valsts aizsardzības loģistikas un iepirkumu centra Juridiskā departamenta vadītāja **Agnese Bugaja**
* Oskara Kalpaka profesionālās vidusskolas Direktora vietnieks militārās izglītības un nodrošinājuma jautājumos **Andis Ābelīts**
* Valsts policijas Galvenās kārtības policijas pārvaldes Licencēšanas un atļauju sistēma biroja priekšniece **Žanna Kangro**
* Valsts policijas Galvenās kārtības policijas pārvaldes Licencēšanas un atļauju sistēma biroja Sertificēšanas un licencēšanas nodaļas priekšniece **Vija Kutajeva**

*uzaicinātās personas par 3. darba kārtības jautājumu*

* Pilsonības un migrācijas lietu pārvaldes priekšnieka vietniece **Marta Zvaune**
* Saeimas deputāts **Jānis Dombrava**

*uzaicinātās personas par 4. darba kārtības jautājumu*

* Tieslietu ministrijas valsts sekretāra vietniece tiesu jautājumos **Inita Ilgaža**
* Ģenerālprokuratūras Darbības kontroles un starptautiskās sadarbības departamenta Prokuratūras funkciju īstenošanas koordinācijas nodaļas prokurors **Agnis Pormalis**

**citas personas:**

**Saeimas Juridiskā biroja vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, S.Kaire, E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

**1. Grozījumi Ukrainas civiliedzīvotāju atbalsta likumā (425/Lp14) 2.lasījumam, steidzams.**

**2. Grozījumi Ieroču aprites likumā (442/Lp14) 1. lasījumam.**

**3. Grozījumi Fizisko personu reģistra likumā (386/Lp14) 1. lasījumam.**

**4. Grozījumi Prokuratūras likumā (339/Lp14) 2. lasījumam.**

**5. Dažādi.**

R.Bergmanis atklāj sēdi un iepazīstina ar izskatāmo darba kārtību.

**1. Grozījumi Ukrainas civiliedzīvotāju atbalsta likumā (425/Lp14) 2.lasījums, steidzams.**

R.Bergmanis informē, ka šodien turpinās vakar aizsāktā minētā likumprojekta izskatīšana steidzamības kārtā.

R.Bergmanis aicina sākt ar atliktā 10. priekšlikuma izskatīšanu.

**Nr.10** – Labklājības ministrijas parlamentārā sekretāra R.Uzulnieka priekšlikums – Papildināt pārejas noteikumus ar 32. punktu ieteiktā redakcijā.

R.Bergmanis paziņo, ka komisijā saņemta precizēta iespējamā redakcija komisijas priekšlikumam, ko izstrādājis Juridiskais birojs sadarbībā ar Labklājības ministriju.

**L.Millere** informē, ka šis priekšlikums tagad ir redakcionāli precizēts.

**R.Bergmanis** aicina deputātus atbalstīt un balsot par komisijas priekšlikuma veidošanu iesūtītajā redakcijā.

*Deputātiem nav iebildumu.*

***Komisijas priekšlikuma veidošana******iesūtītajā redakcijā******atbalstīta****.*

*Priekšlikums* ***Nr.10*** *komisijā* ***daļēji******atbalstīts, tiek veidots komisijas priekšlikums iesūtītajā redakcijā****.*

**R.Bergmanis** informē par MK iesūtīto Saeimā un IZM izstrādāto likumprojektu (par skolnieku ēdināšanu). No likumdošanas labas prakses aicina apsvērt tajā risinātos jautājumus par atbalsta pagarināšanu un atbalsta apmēriem virzīt izskatāmajā likumprojektā kā komisijas priekšlikumus. Tādā gadījumā jaunais iesniegtais likumprojekts ceturtdien varētu netikt nodots komisijai vai arī tas tiktu atsaukts no iesniedzēju puses.

**R.Kārkliņš** informē, ka priekšlikumi sagatavoti ar mērķi nodrošināt, ka nepilngadīgajiem Ukrainas civiliedzīvotājiem, kuri izglītības iestādēs klātienē apgūst pamatizglītības programmas 1., 2., 3. un 4. klasē, ēdināšana pašvaldības un privātajās izglītības iestādēs tiks segta no valsts budžeta tādā pašā apmērā, kādā tā tiek segta vienam izglītojamam valsts izglītības iestādē – 3,09 EUR.

Lūdz steidzamību.

**L.Millerei** nav iebildumu par IZM priekšlikumiem, kas tiktu virzīti kā komisijas priekšlikumi. Vēlas precizēt redakciju priekšlikumam par pārejas noteikumu papildināšanu ar 33.punktu attiecībā par termiņiem.

**R.Kārkliņš** nolasa precizēto redakciju.

Komisija vienojas par redakcijas precizēšanu priekšlikumam par pārejas noteikumu papildināšanu ar 33.punktu.

**R.Bergmanis** aicina deputātus atbalstīt komisijas priekšlikumu veidošanu iesūtītajā un tikko precizētajā redakcijā..

*Deputātiem nav iebildumu.*

***Komisijas priekšlikumu veidošana******atbalstīta IZM izstrādātajā un precizētajā redakcijā****.*

R.Bergmanis informē, ka visi priekšlikumi ir izskatīti.

A.Švinka komentē saistībā ar vakardienas sēdē atbalstīto 9. priekšlikumu par profesionālo kvalifikāciju ārstiem (komisijā atbalstīta termiņa pagarināšana uz 5 gadiem) – iesaka IeM un VM nākt rīcības plānā ar priekšlikumiem, lai ārstniecības personas labāk integrētu veselības sistēmā

I.Rajevs aicina apsvērt, vai IeM būtu tā īstā institūcija, kurai būtu jābūt atbildīgai par Ukrainas civiliedzīvotāju integrāciju mūsu valstī (valsts valodas apmācības). Situācija tagad ir normalizējusies, un atbildība par šiem jautājumiem būtu jāuzņemas atbildīgajām iestādēm.

R.Bergmanis ieminas par iespēju aicināt MK padomāt par šo jautājumu komisijas vakardienas sēdē lemtā ietvaros.

R.Bergmanis aicina deputātus atbalstīt likumprojektu kopumā otrajam galīgajam lasījumam.

*Deputātiem nav iebildumu.*

*Deputāti atbalsta likumprojekta virzīšanu otrajam lasījumam.*

**LĒMUMS:**

- atbalstīt likumprojektu “Grozījumi Ukrainas civiliedzīvotāju atbalsta likumā” (425/Lp14) un virzīt to izskatīšanai Saeimas š.g. 23. novembra sēdē otrajā lasījumā.

**2. Grozījumi Ieroču aprites likumā (442/Lp14) 1. lasījumam.**

**R.Bergmanis** dod vārdu likumprojekta autoriem – Aizsardzības ministrijas pārstāvim.

**A.Bugaja** informē par ministrijas izstrādātajiem grozījumiem likumprojektā – likumprojekts " Grozījumi Ieroču aprites likumā " izstrādāts, lai Valsts aizsardzības loģistikas un iepirkumu centrs spētu efektīvi izpildīt savas funkcijas un uzdevumus un nodrošināt aizsardzības nozares nodrošinājuma reformas īstenošanu (ar nākamo gadu VALIC pārziņā paredzēts pārņemt munīcijas noliktavas), kā arī, lai Pulkveža Oskara Kalpaka profesionālā vidusskola spētu efektīvi izpildīt savus uzdevumus.

**A.Ābelītis** papildina, ka mācību programmā iekļauta arī kaujas šaušana (ar mazkalibra kaujas ieročiem – iepirkumus centralizēti veiks VALIC).

**L.Millere** komentē, ka nav konceptuālu iebildumu likumprojekta virzībai izskatīšanai Saeimā 1. lasījumā.

**R.Bergmanis** aicina deputātus **konceptuāli atbalstīt** likumprojektu un atbalstīt tā virzību **1.lasījumam** Saeimā 23. novembra sēdē.

*Deputātiem nav iebildumu.*

*Deputāti* ***konceptuāli******atbalsta*** *likumprojektu un* ***atbalsta*** *likumprojekta virzīšanu izskatīšanai* ***Saeimas 23. novembra sēdē******1.lasījumā (2. lasījums Saeimā – 30.11.)****.*

**R.Bergmanis** aicina atbalstīt **steidzamības** noteikšanu šim likumprojektam.

*Deputātiem nav iebildumu.*

*Deputāti* ***atbalsta*** *likumprojekta* ***steidzamību****.*

**R.Bergmanis** aicina noteikt **priekšlikumu iesniegšanas termiņu** šim likumprojektam 2. lasījumam – **27.11. plkst.14.00.**

*L.Millerei nav iebildumu.*

*Deputātiem nav iebildumu.*

**R.Bergmanis** aicina noteikt **referentu** šim likumprojektam un piedāvā E.Zivtiņa kandidatūru.

**E.Zivtiņš** piekrīt.

*Deputātiem nav iebildumu.*

***Referents*** *likumprojektam –* ***E.Zivtiņš****.*

**LĒMUMS:**

**-** konceptuāliatbalstīt likumprojektu “Grozījumi Ieroču aprites likumā” (442/Lp14)unvirzīt izskatīšanai Saeimas 23. novembra sēdē 1. lasījumā;

- lūgt Saeimu noteikt likumprojektam steidzamību;

- lūgt noteikt priekšlikumu iesniegšanas termiņu 2. lasījumam – 27.11. plkst.14.00;

- noteikt par referentu E.Zivtiņu.

**3. Grozījumi Fizisko personu reģistra likumā (386/Lp14) 1. lasījumam.**

**R.Bergmanis** dod vārdu likumprojekta autoriem – Saeimas deputātu grupas pārstāvim.

**J.Dombrava** informē par deputātu grupas izstrādātajiem grozījumiem likumprojektā – likumprojekta izstrādes mērķis saistīts ar personu vēlmi un tiesībām izvēlēties personas kodu, kas atbilst kārtībai, kāda bija pirms 2017. gada 30. jūnija, kad pirmie seši cipari atbilda dzimšanas datumam, bet septītais – gadsimtam. Jāņem vērā, ka pastāv cilvēki, kuri vēlas personalizētu kodu ar dzimšanas datiem, nevis tikai automātiski ģenerētus skaitļus. Likumprojekts paredzētu, ka persona var pieprasīt personas kodu mainīt uz likumprojektā aprakstīto kārtību, proti, sistēmu kāda bija pirms 2017. gada 30. jūnija.

**M.Zvaune** skaidro, ka 2015. gadā personas kodu reforma tika ļoti rūpīgi izvērtēta, arī datu aizsardzības jautājumi tajā skaitā. PMLP ieskatā datu aizsardzības jautājumu nozīmīgums ir ievērojami cēlies. Personas koda mērķis ir identifikācija, pēc jauno kodu ieviešanas sūdzību skaits ievērojami samazinājies.

Aicina ļoti atbildīgi izvērtēt šādas rosinātās reformas ieguvumus. Rezultātā būtiski palielinātos administratīvais slogs (ir 12 subjekti, kas iekļauj ziņas fizisko personu reģistrā – tad jāveic izmaiņas arī šo subjektu IS).

**S.Barks** piekrīt PMLP teiktajam. papildina, ka ne visām iestādēm ir piekļuve iedzīvotāju reģistra IS – tas radītu problēmas un kļūdas.

**R.Bergmanis** komentē, ka Datu valsts inspekcija vērš uzmanību, ka, ja personas koda pirmā daļa ietver norādi uz personas vecumu, tādējādi var veidoties tieša un netieša diskriminācija uz vecuma pamata gan profesionālajās attiecībās, gan citās jomās. No cilvēktiesību viedokļa tieši šāda, likumprojektā paredzētā personas koda pirmā daļa, satur vislielāko risku ne tikai diskriminācijas elementiem, bet arī no neiejaukšanās personas privātajā dzīvē un pastāv pamatots risks, ka netiks ievērtos Eiropas Savienības Pamattiesību hartas 8. pants, Satversmes 96. pantā garantētās tiesības uz privāto dzīvi un Datu regulas prasības.

**L.Millere** komentē, ka tas ir politiskās izšķiršanās jautājums. No konkrētā likumprojekta nav skaidri saprotams, kāds ir bijis iesniedzēju mērķis – likumprojekts būtu uzlabojams, kā arī būtu nepieciešamas plašākas diskusijas par šo jautājumu.

**S.Tivaņenkova** pievienojas IeM un PMLP viedoklim. Arī TB iepriekš saņēmis daudz sūdzību. Valstij ir pozitīvs pienākums aizsargāt indivīdu, aicina izvērtēt, cik jēgpilns būtu šāds pienesums.

**R.Bergmanis** aicina deputātus balsot par konceptuālu atbalstu likumprojektam.

*Notiek balsošana.*

*Par – 2; pret – 1; atturas – 6.*

*Deputāti* ***konceptuāli******neatbalsta*** *likumprojektu.*

**LĒMUMS:**

**-** konceptuālineatbalstīt likumprojektu “Grozījumi Fizisko personu reģistra likumā” (386/Lp14).

**4. Grozījumi Prokuratūras likumā (339/Lp14) 2. lasījumam.**

R.Bergmanis informē, ka par izskatāmo likumprojektu saņemts 1 priekšlikums, un aicina sākt tā izskatīšanu. Dod vārdu priekšlikuma autoriem.

**Nr.1** – Tieslietu ministres I.Lībiņas-Egneres priekšlikums – 37. pantā: izteikt pirmās daļas 4., 5. un 6. punktu ieteiktā redakcijā; papildināt pantu ar trešo un ceturto daļu ieteiktā redakcijā.

**I.Ilgaža** informē, ka priekšlikuma mērķis ir salāgot šo likumprojektu ar saistīto likumprojektu “Grozījumi likumā “Par tiesu varu””. Priekšlikums paredz, ka tiesneša un prokurora amata pretendenta izvērtējumu veic vienota komisija, ko izveido Tieslietu padome. Lūdz atbalstīt.

**A.Pormalim un L.Millerei** nav iebildumu.

**R.Bergmanis** aicina deputātus atbalstīt šo priekšlikumu.

*Deputātiem nav iebildumu.*

*Priekšlikums* ***Nr.1*** *komisijā* ***atbalstīts****.*

R.Bergmanis aicina komisiju atbalstīt likumprojekta virzību izskatīšanai Saeimas sēdē 2. lasījumā.

*Deputātiem nav iebildumu.*

*Deputāti atbalsta likumprojekta virzību izskatīšanai Saeimas sēdē 2. lasījumā.*

**R.Bergmanis** aicina noteikt **priekšlikumu iesniegšanas termiņu** šim likumprojektam 3. lasījumam – **5 dienas.**

*L.Millerei un I.Ilgažai nav iebildumu.*

*Deputātiem nav iebildumu.*

**LĒMUMS:**

**-** atbalstīt likumprojektu “Grozījumi Prokuratūras likumā” (339/Lp14) un virzīt izskatīšanai Saeimas sēdē 2. lasījumā;

- noteikt priekšlikumu iesniegšanas termiņu 3. lasījumam – 5 dienas.

**5. Dažādi.**

R.Bergmanis pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 11.00.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa